অন্তর্বর্তী বাজেটের প্রশংসা প্রধানমন্ত্রীর

নয়াদিল্লি: প্রধানমন্ত্রী নরেন্দ্র মোদি (Narendra Modi) অন্তর্বর্তী বাজেট (Interim Budget) পেশের পর অর্থমন্ত্রী নির্মলা সীতারামনকে (Nirmala Sitharaman) অভিনন্দন জানান। তিনি এই বাজেটের প্রশংসা করেন। প্রধানমন্ত্রী বলেন, এই অন্তর্বর্তী বাজেট হচ্ছে বিকশিত ভারতের ভিত্তিকে শক্তিশালী নিশ্চিত করার বাজেট। তিনি বলেন, সাধারণ মানুষের জীবন আরও সহজ করলেন নির্মলা। এই বাজেট গরিব, মধ্যবিত্তদের হাতে আরও ক্ষমতা তুলে দেবে। কর্মসংস্থানের সুযোগ করে দেবে। কেন্দ্রীয় অর্থমন্ত্রী বৃহস্পতিবার সংসদের যৌথ অধিবেশনে বাজেট পেশ করেন। কর অপরিবর্তিত রাখা, মধ্যবিত্তদের জন্য আবাসন, সৌর বিদ্যুতের সুবিধা সহ বিশেষ কতগুলি বিষয় উল্লেখ করেন তিনি। তিনি এদিন ৫৭ মিনিট বাজেট বক্তৃতা করেন। এদিন বাজেট নিয়ে প্রধানমন্ত্রী আরও বলেন, রাজস্ব ঘাটতি নিয়ন্ত্রণে রেখে মূলধনী ব্যয় ১১ লক্ষ ১১ হাজার ১১১ কোটিতে পৌঁছবে। এই বাজেট একবিংশ শতকের আধুনিক পরিকাঠামোর উন্নয়ন ঘটানোর পাশাপাশি প্রচুর কর্মসংস্থান করবে।

এদিকে প্রতিরক্ষামন্ত্রী রাজনাথ সিং এই বাজেটকে উৎসাহজনক বাজেট বলে জানিয়েছেন। ২০২৭ সালের মধ্যে ভারতের সামগ্রিক অর্থনীতি ৫ ট্রিলিয়ন ছাড়িয়ে যাবে। তবে এই বাজেটের সমালোচনা করেছেন আম আদমি পার্টির সাংসদ স্বাতী মালিওয়াল। তিনি এটাকে হতাশাজনক বাজেট বলেছেন। তিনি জানিয়েছেন দেশ মুদ্রাস্ফীতি ও বেকারত্বের সমস্যায় ভুগছে। কিন্তু বাজেটে সে বিষয়ে কোনও উল্লেখ নেই। তাই সাধারণ মানুষের জন্য এটি হতাশাজনক বাজেট।